Sagunt culmina la seua Setmana de l'Esport 2022 amb el reconeixement als i les esportistes que més han destacat esta temporada en la XX Gala de l'Esport
04 de març 2022

![](/media/0cyf4pia/c1_mini_m1_xxgaladeporte_fotogrupo_img_3240.jpg?width=850&height=566.9886363636364)

Sagunt va tancar este dijous una nova edició de la Setmana de l'Esport del municipi, la primera després de la pandèmia, amb la XX Gala de l'Esport, que va suposar la culminació dels actes programats per a esta edició i en la qual es va reconéixer les principals entitats i personalitats del món de l'esport que han destacat en este àmbit al llarg de 2021.

La cerimònia, que va tindre moments emotius, divertits i memorables, va comptar amb la participació de l'alcalde de Sagunt, Darío Moreno, i el regidor delegat d'Activitat Física, Salut i Esports, Javier Timón, així com també més edils de la Corporació municipal, nombroses personalitats del món de l'esport i autoritats i representants de les institucions.

**![](/media/gznixbsc/cp_xxgaladeporte_alcalde_img_3228.jpg?width=400&height=266&mode=max)«Hui reconeixem la diversitat de l'esport de la nostra ciutat, amb premiats i premiades d'una àmplia varietat de disciplines. Tenim la sort de comptar amb un increïble elenc d'esportistes locals que, a més a més, competeixen a la ciutat però també en campionats internacionals i fins i tot en olimpíades»**, va manifestar el primer edil durant la seua intervenció. **«Gràcies per ser ambaixadors i ambaixadores de la ciutat allà on aneu. Sou patrimoni de la nostra ciutat i, a partir de hui, també història d'ella»**, va expressar dirigint-se als premiats i premiades.

**«Amb el vostre esforç i compromís heu sigut capaços de superar totes les dificultats que ens ha presentat la pandèmia. Heu demostrat una vegada més, per què la nostra ciutat és un referent de l'esport autonòmic i nacional»**, els va congratular, per la seua banda, el regidor d'Esports, Javier Timón.

**![](/media/rxggpbbx/cp_xxgaladeporte_javiertimon_img_2996.jpg?width=400&height=266&mode=max)«Som una ciutat que estima l'esport i hem d'estar a l'altura, des de qui l'exercita amb un objectiu d'esplai, benestar físic i emocional fins a les i els esportistes que lluiten pel seu somni i guanyen medalles i campionats»**, va manifestar l'edil.

Durant la gala, organitzada per l'Ajuntament de Sagunt a través de la Regidoria d'Activitat Física, Salut i Esports, i que es va celebrar a l'Auditori Joaquín Rodrigo, es van lluirar els guardons a les personalitats i entitats més destacades del municipi durant el passat exercici en l'àmbit esportiu en disciplines com ara judo, pesca, handbol, rugbi, halterofília o atletisme, i durant el transcurs de la mateixa es van ressaltar valors com la companyonia, la confiança, el joc net, el respecte a l'adversari, jugar amb noblesa o la persistència.

**«Sens dubte, qui estima l'esport entén el sacrifici i l'entrega dels seus contrincants. D'eixe lloc empàtic naix la llavor del respecte. Hem d'aprendre de l'esport»**, va reivindicar Timó.

**Onze guardons en deu categories esportives**

![](/media/0a0jmpfz/cp_xxgaladeporte_momento_img_3130.jpg?width=400&height=266&mode=max)Hi va haver 11 guardons en 10 categories. Enguany s'ha premiat l'equip inclusiu del Club Balonmano Morvedre amb el reconeixement al mèrit esportiu amb diversitat funcional; Daniela Ojeda Aranda pel mèrit esportiu més destacat de la comarca; Tere Tur pel foment de la visibilitat de l'esport femení; Estreles de Morvedre Rugbi Club per la promoció de valors a través de l'esport; Eduardo Gómez Palomares en reconeixement a la seua trajectòria esportiva; Lucía Romero Ibáñez com a millor esportista novell; Manolo Ripollés Ruiz per la seua tasca de foment de l'esport; el Club Balonmano Fertiberia Puerto Sagunto com a millor entitat esportiva local pel seu equip de cadets; Abderrahman El Khayami com a millor esportista masculí; i Laura Méndez i Shandy Barbosa com a millors esportistes femenines.

**«Que allà on vos porte la vostra passió per l'esport continueu defensant amb orgull el nom de la nostra ciutat perquè puguem celebrar com a propis tots els vostres triomfs»**, els va desitjar l'alcalde.

Cal destacar que en l'edició d'este 2022 hi ha dos premiades en la categoria de millor esportista femenina perquè ha sigut any olímpic i estes dos esportistes, Laura Méndez i Shandy Barbosa, han representat Sagunt en els Jocs de Tòquio 2020.

En este sentit, Darío Moreno va fer un al·legat per la igualtat en l'esport, que es va veure representada tant en la gala com en el repartiment de guardons, així com pel paper de la dona en el mateix i la seua visibilitat. **«Eduquem en igualtat»**, va demanar, també pel que fa a l'àmbit esportiu, i va sol·licitar anar **«tots i totes a una, lluitant per la igualtat d'èxits i de reconeixement»**, al mateix temps que va recordar que **«existeixen tants referents masculins com femenins en tots els esports»** i disciplines. **«És la nostra tasca posar-los en valor»**, va concloure.

La cerimònia va començar amb una _performance_ de ball a càrrec d'un grup de monitors i monitores d'Activitats Físiques Recreatives per a persones Adultes (AFRA) del poliesportiu José Veral i va comptar també amb l'actuació de Laura Amanda Agustí i Omar Vilata, qui amb la seua veu i al piano respectivament van interpretar un tema composat expressament per a esta gala, que complix 20 edicions. També hi va haver un vídeo realitzat pel personal del Departament d'Activitat Física, Salut i Esports i usuaris i usuàries de les instal·lacions esportives municipals amb motiu de l'efemèride.

![](/media/myybt2zd/c2pd_xxgaladeporte_performance_img_2865.jpg?width=400&height=266&mode=max) ![](/media/xmdhpeid/c2pi_xxgaladeporte_actuacion_img_3013.jpg?width=400&height=266&mode=max)

Tant l'alcalde com el regidor d'Esports van agrair la tasca del departament així com el treball dels clubs per la integració i la inclusió. Timón, a banda, va voler traslladar **«un profund agraïment»** a totes i tots els edils d'Esports que l’havien precedit pel seu **«compromís, dedicació i aportació a l'esport»** en el municipi. **«El consens assolit al marge de qüestions polítiques o ideològiques ha aconseguit centrar tots els esforços en convertir la nostra ciutat en una ciutat de l'esport»**, va afirmar el regidor.

**«La gala de hui ha sigut molt emotiva i ha mostrat la força de l'esport en esta ciutat, que va molt més enllà del que és estrictament l'esport i que ens arriba a tots i totes, formant famílies, clubs i relacions humanes»**, va puntualitzar l'alcalde.

![](/media/rqnorjfn/c3pi_xxgaladeporte_cbmorvedre_img_2885.jpg?width=400&height=266&mode=max) ![](/media/5spnwzt1/c3pd_xxgaladeporte_danielaojeda_img_2914.jpg?width=400&height=266&mode=max)

![](/media/hmvb41ya/c4pi_xxgaladeporte_teretur_img_2928.jpg?width=400&height=266&mode=max) ![](/media/4wjd0xtu/c4pd_xxgaladeporte_estrelesmorvedrerc_img_2959.jpg?width=400&height=266&mode=max)

![](/media/eo1j4yyb/c5pi_xxgaladeporte_eduardogomez_img_2978.jpg?width=400&height=266&mode=max) ![](/media/yujn1wd2/c5pd_xxgaladeporte_luciaromero_img_3044.jpg?width=400&height=266&mode=max)

![](/media/j40fhohc/c6pi_xxgaladeporte_manoloripolles_img_3068.jpg?width=400&height=266&mode=max) ![](/media/0isdsu5s/c6pd_xxgaladeporte_cadetecbfertiberiapsg_img_3100.jpg?width=400&height=266&mode=max)

![](/media/upumyhnv/c7pi_xxgaladeporte_abderrahmanelkhayami_img_3119.jpg?width=400&height=266&mode=max) ![](/media/1etcj541/c7pd_xxgaladeporte_shandybarbosa01_img_3180.jpg?width=400&height=266&mode=max)

![](/media/g4smrxd5/c8pi_xxgaladeporte_shandybarbosa02_img_3188.jpg?width=400&height=266&mode=max) ![](/media/ophbjrnt/c8pd_xxgaladeporte_lauramendez_img_3205.jpg?width=400&height=266&mode=max)

![](/media/4z2bjhjn/c9_xxgaladeporte_galardones_img_2827.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/xx-gala-de-l-esport-de-sagunt-2022-03-04/ "Facebook")
*   [](http://twitter.com/share?url=https://aytosagunto.es/va/actualitat/xx-gala-de-l-esport-de-sagunt-2022-03-04/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/xx-gala-de-l-esport-de-sagunt-2022-03-04/ "Linked In")
*   [](mailto:?body=https://aytosagunto.es/va/actualitat/xx-gala-de-l-esport-de-sagunt-2022-03-04/)